
Ifjúsági Egészség Nap az Endrődi Közösségi Házban

A képen balról jobbra haladva: Dr. Torma Éva Főorvos, Tímár Mária riporter és Dr. Bakanek György előadó
Dr. Bakanek György a Magyar Olimpiai Bizottság orvosa, szaktanácsadó tartott egy sokrétű előadást a város diákjainak. Nagyon érdekes előadásával sikerült teljesen lekötnie a diákok figyelmét. 

Dr. Torma Éva Főorvosasszony nyitotta meg a rendezvényt, a Gyomaendrődi Városi Szakrendelő vezetője. Gyomaendrőd Város Önkormányzatát Hangya Lajosné önkormányzati képviselő, a Humánpolitikai Bizottság elnöke képviselte. Jelen volt a Videókrónika tudósítója Szarvasról, Bagi László, akinek köszönjük, hogy a lakosság felé közvetítette a kábeltelevízión keresztül a programot.

Érdekes és egyben humoros előadásával tényleg egy „Úticsomagot adott nekünk a sikeres élethez”. Beszélt a siker, sikeresség titkáról. Azt kell erről a témáról tudnunk, hogy csak az az ember lehet sikeres, akinek vannak céljai az életben. Hiszen, ha ezeket, a célokat megfogalmaztuk, akkor az ott él a tudatalattinkban. A tudatalattink pedig arra törekszik, hogy a célokat bármi áron elérje. Ezzel a témával kapcsolatban javaslom mindenkinek, hogy nézze meg a Titok című filmet. Ez a film megtanít minket, hogy hogyan érjük el céljainkat, hogyan legyünk sikeresek az életben. A vonzás törvényének bemutatásával erősíti meg ezt bennünk.

Sokat beszélt az egészségről, és ezzel kapcsolatban a szenvedély betegségekről. A drogról nem beszélt sokat, csak óvva intett minket, mint a szüleink. Elmagyarázta, hogy a bulikban csak olyan italokat igyunk, amit mi bontunk ki, vagy előttünk bontja fel a pultos. A doktor úr úgy gondolja, hogy a drogok terén elég tájékozott a mi korosztályunk. A dohányzás káros hatásairól beszélt. Nagyon felháborodott azon, hogy az iskolákban ki van téve a „Dohányzásra kijelölt hely” tábla. És amíg a tanárok, az orvosok dohányoznak, addig ne várják el tőlünk, fiataloktól, hogy mi ne tegyük. Ha ilyen példa áll előttünk, ezt követjük. Az alkoholizmusról nem beszélt sokat, mert úgy érezte, hogy minket nem fenyeget az alkoholizmus veszélye.

Beszélt még ezeken felül a párkapcsolatokról. Elmondta azt, amit biológia órán tanultunk (csak humorosabb körítéssel), hogy mindig a lányok választanak párt maguknak a feromonok alapján. És azt is elmondta, amit véleményem szerint mindenki tud, hogy teljesen másképp gondolkodik egy lány, mint egy fiú. Arról is esett szó, hogy az ember társas lény és ez által szüksége van a szeretetre. A szeretetre, melyet nemcsak a párjától kaphat meg, hanem a családjától, barátaitól. Valamilyen szinten érdekünk az, hogy az élet több részén legyen harmonikusan kiépített kapcsolat rendszerünk.

Az előadás után következett a tombolasorsolás. Sok, összesen 48 tombola tárgyunk volt, és 105 vendégünk. Sok hasznos tárgyat sorsoltunk ki. Összeállítottunk 2-2 gyümölcs, és zöldség kosarat, Ezek voltak e kellemes délután fődíjai. A fiatalok nagyon örültek a nyereményeknek.

Önmagában az egész előadás nagyon hasznos, elgondolkodtató volt. Igaz az elején meglepődtünk, mikor Dr. Bakanek György elárulta, hogy ő valójában szülész-nőgyógyász és sportorvos. Ez igen szokatlan párosítás… Véleményem szerint sokan el fogunk azon gondolkodni, hogy vannak-e céljaink, egészségesen élünk-e, el tudjuk-e fogadni magunkat teljes mértékben.

Köszönetünket fejezzük ki a Bethlen Gábor Szakképző Iskola és a Kner Imre Gimnázium kollégistáinak, a Rózsahegyi Kálmán Általános Iskolásainak, hogy eljöttek a programra. Köszönjük a Bethlen Iskolának, hogy a buszt a diákok részére ingyen rendelkezésre bocsátotta.

. És köszönjük Dr. Bakanek Györgynek ezt a fantasztikus délutánt.

Végül, de nem utolsó sorban köszönet a tombola tárgyakért: a Melódia Üzletháznak, a Kalamáris BT-nek, az Endrődi Gyógyszertárnak, az Endrőd és Vidéke Takarékszövetkezetnek, a Diadem Gyógyszertárnak, a Siluette Fitness Clubnak, a Liget Fürdőnek, Hangya Lajosnénak, Bíróné Majoros Máriának, Tourinform Irodának.

A program ötletét és létrejöttét támogatta a Gyomaendrődi Önkormányzat Ifjúsági Alap pályázata

